वाग्मतीमाथि खुमलटार सफल
खुमलटार युथ क्लबले सोमबार वाग्मती युथ क्लबलाई २–० ले हराउँदै पोखरामा जारी छैटौं नेपाल आइस शुभकामना गोल्डकप फुटबल प्रतियोगिताको सेमिफाइनल सुरक्षित गरेको छ ।
पोखरा — खुमलटार युथ क्लबले सोमबार वाग्मती युथ क्लबलाई २–० ले हराउँदै पोखरामा जारी छैटौं नेपाल आइस शुभकामना गोल्डकप फुटबल प्रतियोगिताको सेमिफाइनल सुरक्षित गरेको छ ।पोखरा–२५ हेमजास्थित गौरीशंकर खेल मैदानमा सोमबार खुमलटारले वाग्मतीमाथि सानदार जित निकालेको हो । खेलको दोस्रो मिनेटमा नै खुमलटारले अग्रता लियो । फ्रिकिकबाट आएको बल नियन्त्रणमा लिँदै आशिष श्रेष्ठले आकर्षक गोल गरे । सुरुमै पछि परेको वाग्मतीले खेलमा फर्किने प्रयास गरे पनि सफल हुन सकेन ।खुमलटारले २८ औ मिनेटमा दोस्रो गोल थप्दै अग्रता दोब्बर बनायो । प्रशान्त अवस्थीको पासमा आशिषले नै गोल गरेका थिए । पहिलो हाफमै २–० गोलले पछि परेको वाग्मतीले दोस्रो हाफमा निकै आक्रामक खेले पनि नतिजा निकाल्न सकेन । बल पोजिसनमा वर्चस्व देखाएको वाग्मती टिम पाएको अवसर गोलमा परिणत गर्न नसक्दा हार बेहोर्न बाध्य भयो ।खेलको १० औं मिनेटमा नै वाग्मतीले बराबरीको अवसर खेर फाल्यो । सुमन चाम्लिङको उत्कृष्ट पासमा अमित थापा मगर बलसम्म पुग्नै सकेनन् । ५५ औं मिनेटमा अमितको हेडर प्रहारमा खुमलटारका गोलरक्षक एन्जल श्रेष्ठ बाधक बने । खुमलटारका आशिष श्रेष्ठ म्यान अफ द म्याच घोषित भए । खुमलटारले फाइनल पुग्नका लागि आयोजक हेम्जा युनाइटेडसँग खेल्नेछ । वीरगन्जलाई हराउँदै आयोजक हेम्जा युनाइटेड क्लब प्रतियोगिताको सेमिफाइनल पुगिसकेको छ । विजेताले ६ लाख र उपविजेताले ३ लाख रुपैयाँ पाउने प्रतियोगितामा आठ टिम प्रतिस्पर्धी छन् ।